CELEX: 62009TN0173
Language: lt
Date: 2009-05-05 00:00:00
Title: Byla T-173/09: 2009 m. gegužės 5 d. pareikštas ieškinys byloje Z prieš Komisiją

18.7.2009   
            
            
               LT
            
            
               Europos Sąjungos oficialusis leidinys
            
            
               C 167/15
            
         2009 m. gegužės 5 d. pareikštas ieškinys byloje Z prieš Komisiją
   (Byla T-173/09)
   2009/C 167/30
   Proceso kalba: vokiečių
   
      Šalys
   
   
      Ieškovas: Z (Vokietija), atstovaujamas advokatų C. Grau ir N. Jäger
   
      Atsakovė: Europos Bendrijų Komisija
   
      Ieškovo reikalavimai
   
   
               —
            
            
               leisti ieškovui susipažinti su visais procedūros COMP/39.406 — „Marine Hoses“ — dokumentais, pirmiausia pateikiant 2009 m. sausio 28 d. Komisijos sprendimo, kuriuo Dunlop Oil & Marin/ContiTech AG/Continental AG buvo paskirta bauda dėl tariamo dalyvavimo karteliniame susitarime jūrinių vamzdžių sektoriuje nuo 1986–2007 m., kopiją, ir taip suteikti jam informaciją apie tai, ar jis yra įvardijamas šiame sprendime ir — jeigu taip — kokiame kontekste yra daromos nuorodos į ieškovo pavadinimą, ypač kiek Komisijos sprendime yra pateiktų kartelių teisės arba baudžiamosios teisės požiūriu svarbių pastabų, susijusių su ieškovu.
            
         
               —
            
            
               Panaikinti po galimybės susipažinti su bylos medžiaga suteikimo dar konkrečiau apibūdintinas nuorodas į ieškovo pavadinimą, pirmiausia kartelių teisės arba baudžiamosios teisės požiūriu svarbias pastabas, susijusias su ieškovu, pateiktas 2009 m. sausio 28 d. Komisijos sprendime, kuriuo Dunlop Oil & Marin/ContiTech AG/Continental AG buvo paskirta bauda dėl tariamo dalyvavimo karteliniame susitarime jūrinių vamzdžių sektoriuje 1986–2007 metais.
            
         
               —
            
            
               Susilaikyti nuo ieškovo įvardijimo ir visų be išimties nuorodų į ieškovą paskelbti skirtoje sprendimo versijoje.
            
         
               —
            
            
               Priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   
               —
            
            
               Ieškovas ginčija 2009 m. kovo 5 d. Komisijos atsisakymą suteikti galimybę susipažinti su visais procedūros COMP/39.406 — jūriniai vamzdžiai dokumentais. Be to, ieškovas siekia, kad būtų panaikintos galimos nuorodos į jo pavadinimą 2009 m. sausio 28 d. Komisijos sprendime, priimtame šioje byloje, ir nebūtų nurodomas jo pavadinimas paskelbti skirtoje sprendimo versijoje.
            
         
               —
            
            
               Grįsdamas ieškinį, ieškovas nurodo, kad teisė susipažinti su bylos medžiaga ir panaikinti visas nuorodas į ieškovą išplaukia iš elementarių pagrindinių ieškovo procesinių teisių, būtent teisės būti išklausytam, teisės susipažinti su bylos medžiaga ir nekaltumo prezumpcijos principo, pažeidimo. Be to, teisė susipažinti su bylos medžiaga išplaukia iš galimybės visuomenei susipažinti su Komisijos dokumentais pagal Reglamentą (EB) Nr. 1049/2001 (1).
            
         
      (1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, p. 43; 2004 m. specialusis leidimas lietuvių k., 1 sk., 3 t., p. 331).